Virallinen lehti nro C 348 , 03/12/1999 s. 0077



KIRJALLINEN KYSYMYS E-0483/99 esittäjä(t): Gianfranco Fini (NI) ja Cristiana Muscardini (NI) komissiolle (5. maaliskuuta 1999) Aihe: Laajentuminen ja Välimeren alue Monet tahot ovat ilmaisseet pelkonsa siitä, että laajentumisen Keski- ja Itä-Eurooppaan edellyttämä EU:n talousarvion kasvu aiheuttaa vahinkoa Välimeren alueelle. Toiset puolestaan ovat sitä mieltä, että laajentuminen tarjoaa ainutlaatuisen mahdollisuuden Itä-Euroopan ja Välimeren alueen maiden kaupankäynnille, sillä se auttaa, kohdennettujen taloudellisten investointien avulla, vähentämään työttömyyttä ja sääntelemään paremmin siirtolaisvirtoja. 1. Onko komissio samaa mieltä jälkimmäisestä väittämästä? 2. Jos on, mitä se aikoo tehdä tällaisten suhteiden vaalimiseksi ja säännöllisten kauppavirtojen luomiseksi tähänastisen epäsäännöllisen kaupankäynnin tilalle? 3. Eikö komissio, edellä mainitut seikat huomioon ottaen, aio harkita laaja-alaisiin liikenneinfrastruktuurihankkeisiin ryhtymistä, jotta voidaan helpottaa matkustaja- ja tavaraliikennettä Itä-Euroopan ja Välimeren maiden välillä? 4. Eikö komissio katso, että molemminpuolisen matkailun, sekä taide- ja kulttuurimatkailun että loma-ajan matkailun, lisääntyminen tarjoaa uusia kehitysmahdollisuuksia? 5. Mitä ohjelmia se aikoo käynnistää pk-yritysten ja käsityöläisyritysten tukemiseksi, jotta taataan, etteivät ne laajentumisen ja rajojen avautumisen jälkeen pyyhkiydy pois teollisuusjättien ja suurten jakeluverkostojen tieltä? Komission jäsenen Hans van den Broekinkomission puolesta antama vastaus (21. huhtikuuta 1999) Kuten Agenda 2000 -asiakirjassa selitetään, Euroopan yhteisön laajentuminen Keski- ja Itä-Euroopan hakijamaihin lisää sekä niiden alueiden kokoa että niiden väestönosien merkitystä, joita yhteenkuuluvuutta ja rakenteellista lähentymistä ajavat politiikat koskettavat (vaikuttavuustutkimus § 3.3). Samanaikaisesti syntyy uusia markkinoita ja työpaikkoja, joiden myötä sisämarkkinat laajenevat (vaikuttavuustutkimus § 2). Tämä kaksitahoinen kehitys luo aiempaa suurempia kilpailupaineita alueilla, joilla on toisinaan vaikeuksia hyödyntää välittömästi tässä tilanteessa niille tarjoutuvia etuja. Kaikki riippuu siitä, miten siirtymävaihe järjestetään. Tästä syystä yhteisö on pannut täytäntöön liittymisstrategian, jossa eri muuttujat on otettu huomioon. On korostettava sitä, että laajentuminen mahdollistaa hakijamaiden väestön elintason nostamisen, minkä myötä heidän ostovoimansa kasvaa, mistä puolestaan hyötyvät kaikki jäsenvaltiot. Kehityksellä on luonnollisestikin muuttovirtoja hillitsevä vaikutus. Edelleen siitä olisi seurauksena kauppavirtojen kasvaminen kaikissa jäsenvaltioissa. Suuret Euroopan laajuiset verkot ulotetaan hakijamaihin. Jo nyt liittymistä valmistelevan avun yhteydessä näiden verkkojen kehittämiselle ja niiden yhdistämiselle annetaan huomattavaa tukea. Lisäksi osana Bulgarian ja Kreikan sekä Italian ja Slovenian välisiä rajayhteistyöohjelmia tuetaan investointeja infrastruktuuriin. Yhteisön avautuminen Keski- ja Itä-Euroopan maille on jo nyt synnyttänyt uusia varsin merkittäviä matkailijoiden virtoja tiettyihin Välimeren maihin. Yhteisö on 1990-luvun alusta alkaen osallistunut Phare-ohjelman kautta pienten ja keskisuurten yritysten kehittämiseen jäsenyyttä hakeneissa maissa. Pk-yritysten kehittämisen tukeminen on edelleen yksi yhteisön painopistealueista ja määritelty sellaiseksi kunkin Keski- ja Itä-Euroopan hakijamaan kanssa solmitussa liittymiskumppanuudessa. Kansallisten Phare-ohjelmien avulla pk-yritysten hyväksi tehtyjen merkittävien toimien lisäksi ohjelman avulla edistetään Keski- ja Itä-Euroopan hakijamaiden osallistumista kolmanteen monivuotiseen ohjelmaan pk-yritysten hyväksi (yhteisön alakohtainen ohjelma). Jo nyt seitsemän hakijamaata osallistuu ohjelmaan ja kolmen Keski- ja Itä-Euroopan maan, jotka eivät vielä osallistu siihen, ja Kyproksen mukaan ottamisesta on tarkoitus päättää vielä tämän vuoden kuluessa. Hakijamaiden osallistuminen kolmanteen monivuotiseen ohjelmaan lujittaa yhteisön ja hakijamaiden yritysten ja organisaatioiden välistä yhteistyötä sekä alan poliittista vuoropuhelua.